Javaslat AZ EURÓPAI PARLAMENT ÉS A TANÁCS IRÁNYELVE az emberi fogyasztásra szánt kazeinekre és kazeinátokra vonatkozó tagállami jogszabályok közelítéséről és a 83/417/EGK tanácsi irányelv hatályon kívül helyezéséről /* COM/2014/0174 final - 2014/0096 (COD) */





INDOKOLÁS 1. A JAVASLAT HÁTTERE A javaslat okai és céljai A Tanács 83/417/EGK irányelve rendelkezik az emberi fogyasztásra szánt egyes tejfehérjékre (kazeinekre és kazeinátokra) vonatkozó tagállami jogszabályok közelítéséről. A javaslat az említett irányelv hatályon kívül helyezésére és új jogszabállyal való helyettesítésére irányul, a következő okokból: (1) a Bizottságra ruházott hatásköröket hozzá kell igazítani az Európai Unió működéséről szóló szerződés (EUMSZ) által bevezetett új különbségtételhez (2) figyelembe kell venni az időközben elfogadott egyéb – nevezetesen élelmiszerjogi – jogszabályokat, (3) az érintett termékek összetételére vonatkozó előírásokat a Codex Alimentarius által kibocsátott vonatkozó nemzetközi szabványhoz kell igazítani. (1) Az Európai Unió működéséről szóló szerződés (EUMSZ) megkülönbözteti egyrészről a Bizottságra ruházott azon hatáskört, hogy a 290. cikknek megfelelően a jogalkotási aktusok egyes nem alapvető rendelkezéseit kiegészítő, illetve módosító általános hatályú nem jogalkotási aktusokat (felhatalmazáson alapuló jogi aktusok) fogadhat el, másrészről a 291. cikk által a Bizottságra ruházott azon hatáskört, hogy amennyiben valamely kötelező erejű uniós jogi aktus végrehajtásának egységes feltételek szerint kell történnie, végrehajtási aktusokat fogadhat el. A 83/417/EGK irányelv rendelkezéseinek a felhatalmazáson alapuló jogi aktusok és végrehajtási aktusok közötti új különbségtétel tekintetében elvégzett utólagos elemzése kimutatta, hogy a Bizottságnak felhatalmazást kell kapnia arra, hogy adott esetben felhatalmazáson alapuló jogi aktusokban módosíthassa a mellékletek étkezési kazeinekre és kazeinátokra vonatkozó technikai meghatározásait és szabványait, a vonatkozó nemzetközi szabványokban bekövetkezett változások és a technikai fejlődés figyelembevétele érdekében. Ez a javaslat magába foglalja a fenti felhatalmazást. (2) Ez a javaslat figyelembe veszi a párhuzamos jogszabályok, nevezetesen az élelmiszerjogi rendelkezések változásait is. Ezek a változások konkrétan a 2000/13/EK irányelv[1], a 178/2002/EK rendelet[2], a 882/2004/EK rendelet[3], az 1332/2008/EK rendelet[4], valamint az 1333/2008/EK rendelet[5] módosításait jelentik. (3) A Codex Alimentarius az étkezési kazeintermékekre vonatkozó nemzetközi szabványt[6] bocsátott ki. A szabvány egyebek mellett meghatározza a kazeintermékek legfontosabb összetevőit és minőségi feltételeit. Ez a javaslat a mellékletben előírt, az étkezési kazeinek és kazeinátok összetételére vonatkozó követelményeket a Codex említett szabványának idevágó előírásaihoz igazítja annak érdekében, hogy az élelmiszeripari vállalkozások a világpiacon egyenlő versenyfeltételek mellett végezhessék tevékenységüket. Ez a kiigazítás két változást eredményez: az étkezési kazein maximális nedvességtartalma 10%-ról 12%-ra emelkedik, az étkezési savkazein maximális tejzsírtartalma pedig 2,25%-ról 2%-ra csökken. E változásnak köszönhetően a javaslatban foglalt, az összetételre vonatkozó előírások maradéktalanul összhangba kerülnek a nemzetközi szabvánnyal. A javaslatnak nincs pénzügyi hatása az EU költségvetésére. Háttér-információk Az Európai Unió működéséről szóló szerződés (EUMSZ) 290. és 291. cikke két bizottsági jogi aktust különböztet meg: Az EUMSZ 290. cikke lehetővé teszi, hogy a jogalkotó felhatalmazást adjon a Bizottság részére „olyan általános hatályú nem jogalkotási aktusok elfogadására, amelyek a jogalkotási aktusok egyes nem alapvető rendelkezéseit kiegészítik, illetve módosítják”. A Bizottság által ily módon elfogadott jogi aktusokat a Szerződés által használt terminológia „felhatalmazáson alapuló jogi aktusként” említi (290. cikk (3) bekezdés). Az EUMSZ 291. cikke lehetővé teszi, hogy a tagállamok „nemzeti jogukban elfogadják a kötelező erejű uniós jogi aktusok végrehajtásához szükséges intézkedéseket”. Az ilyen jogi aktusok végrehajtási hatásköröket ruháznak a Bizottságra abban az esetben, ha végrehajtásuknak egységes végrehajtási feltételek szerint kell történnie. A Bizottság által ily módon elfogadott jogi aktusokat a Szerződés által használt terminológia „végrehajtási aktusként” említi (291. cikk (4) bekezdés). Az eredeti irányelv 1983-ban történt elfogadása óta számos jogi aktus került elfogadásra az élelmiszerjog területén. Ezeket az irányelvnek figyelembe kell vennie. Az Unió 2006-ig a belső piacon támogatást nyújtott a tejből származó kazein és kazeinátok előállításához. A támogatási rendszer alkalmazása az említett időponttól megszűnt, majd a mezőgazdasági termékpiacok közös szervezésének reformjáról 2013-ban született politikai megállapodás végleg hatályon kívül helyezte azt. Ezért a nemzetközi szabványoktól eltérő egyedi rendelkezések fenntartása nem indokolt. Következésképpen a javaslat a kazeintermékek összetevőire vonatkozó előírásokat a megfelelő Codex-szabványhoz igazítja. Meglévő rendelkezések a javaslat által érintett területen Az Európai Unió működéséről szóló szerződés (EUMSZ) 290. és 291. cikke. A 2000/13/EK irányelv, a 178/2002/EK rendelet, a 882/2004/EK rendelet, az 1332/2008/EK rendelet és az1333/2008/EK rendelet. A Codex Stan 290-1995. Összhang az Unió egyéb szakpolitikáival és célkitűzéseivel A javaslat összhangban van az EUMSZ által a Bizottságra ruházott hatáskörök új felosztásával, a vonatkozó élelmiszerjogi jogszabályokkal, valamint a Codex Alimentarius által a kazeintermékek tekintetében kiadott nemzetközi szabványokkal. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel Az érdekelt felekkel folytatott konzultációra nem volt szükség, mivel a javaslat elsősorban intézményközi kérdéseket érint, és nem változtat az évtizedek óta megfelelően működő 83/417/EGK irányelv lényeges pontjain. A javaslat egyúttal lehetővé teszi a kazeinekre és kazeinátokra vonatkozó jogszabályok jobb beillesztését a tágabb élelmiszerjogi szabályozási keretbe, ami jelentős előnyökkel jár az egyértelműség és az egyszerűsítés szempontjából. A javaslat egyszerűsíti a vállalkozások közötti információcsere szabályait is. A nemzetközi szabványokhoz való szorosabb igazodásról a jogalkotó előzetesen kikérte az iparági szereplők véleményét, amelyek üdvözölték a javasolt változást. Szakértői vélemények összegyűjtése és felhasználása A fentiekhez hasonló okokból nem volt szükség külső szakértők bevonására sem. Hatásvizsgálat A fentiekhez hasonló okokból hatásvizsgálat elvégzésére sem volt szükség. 3. A JAVASLAT JOGI ELEMEI A javaslat összefoglalása A javaslat (1) meghatározza, milyen felhatalmazást kell adni a Bizottságnak abból a célból, hogy módosításokat fogadhasson el az I. és II. mellékletben, és megállapítja az ehhez szükséges aktusok elfogadásának eljárását az EUMSZ 290. és 291. cikkének hatályba lépésével kialakult új jogi környezetben, (2) a meglévő rendelkezéseket a jogszabályok, nevezetesen az élelmiszerjogi szabályozás újabb fejleményeihez igazítja, (3) adott esetben az étkezési kazeinek összetevőire vonatkozó előírásokat a Codex megfelelő szabványához igazítja. Jogalap Az Európai Unió működéséről szóló szerződés 114. cikke. A szubszidiaritás elve A javaslat megosztott uniós és tagállami hatáskörbe tartozik és megfelel a szubszidiaritás elvének. Az arányosság elve A javaslat megfelel az arányosság elvének. A jogi aktus típusának megválasztása Az eredeti aktus formája (irányelv) nem változott. A javaslat célja a Bizottság felhatalmazásának meghatározása a Lisszaboni Szerződés által kialakított új jogi környezetben. A javaslat figyelembe veszi a jogszabályokban az elmúlt években bekövetkezett változásokat, valamint a meglévő, jelenleg hatályos nemzetközi szabványokat. Emellett figyelembe veszi azt is, hogy a tagállamoknak bizonyos mozgásteret kell hagyni, hogy a rendelkezések végrehajtását nemzeti jogi és közigazgatási környezetükhöz igazíthassák, nevezetesen lehetővé téve számukra a javaslat által konkrétan nem harmonizált területeken tagállami intézkedések elfogadását. 2014/0096 (COD) Javaslat AZ EURÓPAI PARLAMENT ÉS A TANÁCS IRÁNYELVE az emberi fogyasztásra szánt kazeinekre és kazeinátokra vonatkozó tagállami jogszabályok közelítéséről és a 83/417/EGK tanácsi irányelv hatályon kívül helyezéséről AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. cikkére, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Gazdasági és Szociális Bizottság véleményére[7], rendes jogalkotási eljárás keretében, mivel: (1) A Tanács 83/417/EGK irányelve[8] rendelkezik az emberi fogyasztásra szánt egyes tejfehérjékre (kazeinekre és kazeinátokra) vonatkozó tagállami jogszabályok közelítéséről. Az említett irányelv hatályba lépése óta több változás is történt, nevezetesen kidolgozásra került egy átfogó élelmiszerjogi keretszabályozás, illetve a Codex Alimentarius nemzetközi szabványt[9] fogadott el az étkezési kazeintermékekre vonatkozóan; ezeket a változásokat figyelembe kell venni. (2) A 83/417/EGK irányelv hatáskörrel ruházza fel a Bizottságot bizonyos rendelkezéseinek végrehajtására. A Lisszaboni Szerződés hatálybalépésének következtében a Bizottságra ruházott említett hatásköröket hozzá kell igazítani az Európai Unió működéséről szóló szerződés (EUMSZ) 290. cikkéhez. (3) Az egyértelműség érdekében a 83/417/EGK irányelvet hatályon kívül kell helyezni és új irányelvvel kell helyettesíteni. (4) Figyelemmel arra, hogy a 882/2004 európai parlamenti és tanácsi rendelet[10] az élelmiszerek mintavételi és vizsgálati módszereire vonatkozó általános, horizontális és egységes uniós szabályokat tartalmaz, a 83/417/EGK irányelv ilyen tárgyú rendelkezéseit nem szükséges fenntartani. (5) Figyelemmel arra, hogy a 178/2002 európai parlamenti és tanácsi rendelet[11] az élelmiszerekhez és takarmányokhoz kapcsolódó szükségintézkedésekre vonatkozó általános, horizontális és egységes uniós szabályokat tartalmaz, a 83/417/EGK irányelv ilyen tárgyú rendelkezéseit nem szükséges fenntartani. (6) A 2008/13/EK európai parlamenti és tanácsi irányelvet[12] a vállalkozások közötti kapcsolatokra nem kell alkalmazni. Mivel az irányelv hatálya alá tartozó termékek nem a végső fogyasztónak történő értékesítésre szánt termékek, hanem azokat kizárólag vállalkozások értékesítik vállalkozásoknak élelmiszerek előállítása céljából, helyénvaló fenntartani és kiigazítani a meglévő jogszabályi kereteket, és egyszerűsíteni a 83/417/EGK irányelvbe már belefoglalt specifikus szabályokat. E szabályok rendelkeznek az említett termékek tekintetében fennálló tájékoztatási kötelezettségről, ami egyrészről lehetővé teszi az élelmiszeripari szereplők számára a szükséges információk felhasználását – például az allergén anyagok vonatkozásában – a végső termék címkézésekor, másrészről elkerüli azt, hogy az érintett termékek összetéveszthetők legyenek egyéb, nem emberi fogyasztásra szánt hasonló termékekkel. (7) Az 1333/2008/EK európai parlamenti és tanácsi rendelet[13] rendelkezik a 83/417/EGK irányelvben technológiai segédanyagok néven szereplő élelmiszeripari segédanyagok fogalommeghatározásáról. Az irányelvnek következésképpen az „élelmiszeripari segédanyagok” kifejezés helyett a „technológiai segédanyagok” kifejezést kell használnia. (8) A 83/417/EGK irányelv mellékleteiben említett néhány egyéb kifejezést és hivatkozást is ki kell igazítani, figyelembe véve az 1333/2008/EK és az 1332/2008/EK európai parlamenti és tanácsi rendeletben[14] szereplő megfogalmazásokat. (9) A 83/417/EGK irányelv I. melléklete 10%-ban határozza meg az étkezési kazeinek maximális nedvességtartalmát, és 2,25%-ban rögzíti az az étkezési savkazein maximális tejzsírtartalmát. Tekintettel arra, hogy a Codex Alimentarius által kidolgozott 290-1995 számú szabvány ezeket a paramétereket 12%-ban, illetve 2%-ban állapítja meg, a kereskedelem torzulásának elkerülése érdekében az irányelv vonatkozó előírásait a nemzetközi szabványhoz kell igazítani. (10) Annak érdekében, hogy a vonatkozó nemzetközi szabványokban bekövetkezett változások és a technikai fejlődés figyelembevételével kellő időben kiigazíthassa a mellékletekben foglalt technikai feltételeket, fel kell hatalmazni a Bizottságot arra, hogy az EUMSZ 290. cikkének megfelelően jogi aktusokat fogadjon el az I. és II. mellékletnek az étkezési kazeinekre és kazeinátokra vonatkozó előírásainak módosításáról. (11) Különösen fontos, hogy a Bizottság az előkészítő munka során megfelelő konzultációkat folytasson, többek között szakértői szinten is. A felhatalmazáson alapuló jogi aktus elkészítésekor és szövegezésekor a Bizottságnak gondoskodnia kell a vonatkozó dokumentumoknak az Európai Parlament és a Tanács részére történő egyidejű, időben történő és megfelelő továbbításáról. (12) A tagállamoknak rendelkezniük kell bizonyos mozgástérrel, hogy nemzeti rendelkezéseket fogadhassanak el az irányelv által konkrétan nem harmonizált területeken, azokat nemzeti jogi és közigazgatási környezetükhöz igazítva. Hasonló esetekben a tagállamok kötelesek a nemzeti intézkedésekről a Bizottságot a 98/34/EK európai parlamenti és tanácsi rendeletben[15] előírt eljárásnak megfelelően értesíteni, ELFOGADTA EZT AZ IRÁNYELVET: 1. cikk Ezen irányelv az emberi fogyasztásra szánt kazeinekre és kazeinátokra, valamint azok keverékeire vonatkozik. 2. cikk Ezen irányelv alkalmazásában: (a) a „kazein” a tej mosott, szárított, vízben oldhatatlan fő fehérje-összetevője, amelyet sovány tejből kicsapatással nyernek: i. sav hozzáadásával, vagy ii. mikroorganizmusok által termelt savval, vagy iii. tejoltó felhasználásával, vagy iv. más tejalvasztó enzimek alkalmazásával, és olyan hőkezelés alkalmazásával, amely a foszfatázt negatívvá teszi – az ioncserélő eljárások és a koncentrációs eljárások előzetes alkalmazásának a kizárása nélkül; (b) a „kazeinát” a semlegesítőszerrel kezelt kazein szárítása útján nyert termék, melyet olyan hőkezelésnek tesznek kii, amely a foszfatázt negatívvá teszi; (c) a „sovány tej” olyan tej, amelyhez semmit nem adtak hozzá és amelynek csak a zsírtartalmát csökkentették. (d) az „étkezési savkazein” az I. melléklet I. címének d) pontjában felsorolt technológiai segédanyagok és baktériumtenyészetek alkalmazásával kicsapatással nyert, emberi fogyasztásra szánt kazein, amely megfelel az említett melléklet II. címében megállapított előírásoknak; (e) az „étkezési oltós kazein” az I. melléklet II. címének d) pontjában felsorolt technológiai segédanyagok alkalmazásával kicsapatással nyert, emberi fogyasztásra szánt kazein, amely megfelel az említett melléklet II. címében megállapított előírásoknak; (f) az „étkezési kazeinát” a II. melléklet d) pontjában felsorolt étkezési minőségű semlegesítő anyagok használatával nyert kazeinát, amely megfelel az említett mellékletben megállapított előírásoknak. 3. cikk A tagállamok meghoznak minden szükséges rendelkezést annak érdekében, hogy: (a) a 2. cikkben meghatározott termékeket csak abban az esetben lehessen forgalomba hozni, ha megfelelnek az ezen irányelvben és annak I. és II. mellékletében megállapított szabályoknak és követelményeknek, és (b) azon termékeket, amelyek nem felelnek meg az I. és II. mellékletben megállapított követelményeknek, ne lehessen élelmiszerek előállítására felhasználni, továbbá úgy kelljen elnevezni és címkézni, hogy az a vásárlót ne vezesse félre a természetükre, a minőségükre vagy a használatukra vonatkozóan. 4. cikk A 2. cikk d), e) és f) pontjában említett neveket az ott meghatározott termékekre kell fenntartani és a kereskedelemben ezeknek a termékeknek a megjelölésére kell használni. 5. cikk (1) A 2. cikkben meghatározott termékek csomagolásán, tárolóedényein vagy címkéin feltüntetendő kötelező adatoknak tisztán láthatóan, könnyen olvashatóan és letörölhetetlenül kell szerepelniük; ezek a kötelező adatok a következők: a) a termékek számára a 4. cikk alapján fenntartott név, a kazeinátok esetében a kation vagy a kationok feltüntetése; b) a keverékként forgalmazott termékek esetében: i. a „… keveréke” kifejezés, amelyet a keveréket alkotó termékek megnevezése követ, a tömegarány szerinti csökkenő sorrendben, ii. a kazeinát vagy kazeinátok esetén a kation vagy kationok megnevezése, iii. a kazeinátot tartalmazó keverékek esetén a fehérjetartalom; c) a nettó mennyiség, kilogrammban vagy grammban kifejezve; d) azon vállalkozó neve vagy cégneve és címe, amelynek neve vagy cégneve alatt az élelmiszert forgalomba hozzák, vagy – amennyiben ez a vállalkozó nem rendelkezik az Unión belüli székhellyel – a terméket az uniós piacra importáló vállalkozóé; e) a harmadik országokból importált termékek esetén a származási ország neve; f) a tétel azonosító száma vagy a gyártás időpontja. (2) A tagállamok megtiltják a 2. cikk d), e) és f) pontjában meghatározott termékek forgalmazását a területükön, amennyiben az (1) bekezdésben említett adatok nem szerepelnek az adott tagállam vevői által könnyen érthető nyelven, kivéve ha a vevő más módon hozzájut ezekhez az információkhoz; e rendelkezés nem zárja ki az említett adatok több nyelven történő feltüntetését. (3) Az (1) bekezdés b) pontjának iii. alpontjában, illetve az (1) bekezdés c), d) és e) pontjában meghatározott adatoknak csak egy kísérő dokumentumban kell megjelenniük. 6. cikk (1) A tagállamok az ezen irányelv által konkrétan nem harmonizált kérdésekre vonatkozóan elfogadhatnak nemzeti intézkedéseket, feltéve hogy azok nem tiltják, akadályozzák vagy korlátozzák az ezen irányelv előírásainak megfelelő áruk szabad mozgását. (2) A tagállamok minden ilyen jellegű nemzeti intézkedésről haladéktalanul értesítik a Bizottságot a 98/34/EK irányelvben lefektetett eljárásnak megfelelően. 7. cikk A Bizottság felhatalmazást kap felhatalmazáson alapuló jogi aktusoknak az 8. cikkel összhangban történő elfogadására az I. és a II. melléklet módosítása céljából, a vonatkozó nemzetközi szabványokban bekövetkezett fejlemények, és a technikai fejlődés figyelembevétele érdekében. 8. cikk (1) A Bizottság az e cikkben meghatározott feltételek mellett felhatalmazást kap felhatalmazáson alapuló jogi aktus elfogadására. (2) A Bizottság 7. cikkben említett, felhatalmazáson alapuló jogi aktus elfogadására vonatkozó felhatalmazása határozatlan időre szól …-tól/-től kezdődő hatállyal. (E módosító jogszabály hatálybalépésének dátumát a Kiadóhivatal tölti ki.) (3) Az Európai Parlament vagy a Tanács bármikor visszavonhatja a 7. cikkben említett felhatalmazást. A visszavonásról szóló határozat megszünteti az abban megjelölt felhatalmazást. A határozat az Európai Unió Hivatalos Lapjában való kihirdetését követő napon vagy a benne megjelölt későbbi időpontban lép hatályba. A határozat nem érinti a már hatályban lévő, felhatalmazáson alapuló jogi aktusok érvényességét. (4) A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot. (5) A 7. cikk értelmében elfogadott felhatalmazáson alapuló jogi aktus csak akkor lép hatályba, ha az Európai Parlamentnek és a Tanácsnak a jogi aktusról történő értesítését követő két hónapon belül sem az Európai Parlament, sem a Tanács nem emelt ellene kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam két hónappal meghosszabbodik. 9. cikk (1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2015. március 31-ig megfeleljenek. E rendelkezések szövegét haladéktalanul közlik a Bizottsággal. Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg. (2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el. 10. cikk A 83/417/EGK irányelv hatályát veszti. A hatályon kívül helyezett irányelvre történő hivatkozásokat erre az irányelvre történő hivatkozásként kell értelmezni, a III. mellékletben foglalt megfelelési táblázatnak megfelelően. 11. cikk Ez az irányelv az Európai Unió Hivatalos Lapjában való kihirdetését követő huszadik napon lép hatályba. 12. cikk Ennek az irányelvnek a tagállamok a címzettjei. Kelt Brüsszelben, -án/-én. az Európai Parlament részéről a Tanács részéről az elnök az elnök [1] Az Európai Parlament és a Tanács 2000. március 20-i 2000/13/EK irányelve az élelmiszerek címkézésére, kiszerelésére és reklámozására vonatkozó tagállami jogszabályok közelítéséről. [2] Az Európai Parlament és a Tanács 2002. január 28-i 178/2002/EK rendelete az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról. [3] Az Európai Parlament és a Tanács 2004. április 29-i 882/2004/EK rendelete a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről. [4] Az Európai Parlament és a Tanács 2008. december 16-i 1332/2008/EK rendelete az élelmiszerenzimekről, valamint a 83/417/EGK tanácsi irányelv, az 1493/1999/EK tanácsi rendelet, a 2000/13/EK irányelv, a 2001/112/EK tanácsi irányelv és a 258/97/EK rendelet módosításáról. [5] Az Európai Parlament és a Tanács 2008. december 16-i 1333/2008/EK rendelete az élelmiszer-adalékanyagokról. [6] Codex Stan 290-1995 [7] HL C , , o. [8] A Tanács 1983. július 25-i 83/417/EGK irányelve az emberi fogyasztásra szánt egyes tejfehérjékre (kazeinekre és kazeinátokra) vonatkozó tagállami jogszabályok közelítéséről (HL L 237., 1983.8.26., 25. o.). [9] 290-1995 sz. szabvány – http://www.codexalimentarius.org/standards/en/ [10] Az Európai Parlament és a Tanács 2004. április 29-i 882/2004/EK rendelete a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről (HL L 165., 2004.4.30., 1. o.). [11] Az Európai Parlament és a Tanács 2002. január 28-i 178/2002/EK rendelete az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.). [12] Az Európai Parlamenti és a Tanács 2000. március 20-i 2000/13/EK irányelve az élelmiszerek címkézésére, kiszerelésére és reklámozására vonatkozó tagállami jogszabályok közelítéséről (HL L 109., 2000.5.6., 29. o.). [13] Az Európai Parlament és a Tanács 2008. december 16-i 1333/2008/EK rendelete az élemiszer-adalékanyagokról (HL L 354., 2008.12.31., 16. o.). [14] Az Európai Parlament és a Tanács 2008. december 16-i 1332/2008/EK rendelete az élelmiszerenzimekről, valamint a 83/417/EGK tanácsi irányelv, az 1493/1999/EK tanácsi rendelet, a 2000/13/EK irányelv, a 2001/112/EK tanácsi irányelv és a 258/97/EK rendelet módosításáról (HL L 354., 2008.12.31., 7. o.). [15] Az Európai Parlament és a Tanács 1998. június 22-i 98/34/EK irányelve a műszaki szabványok és szabályok terén történő információszolgáltatási eljárás megállapításáról (HL L 204., 1998.7.21., 37. o.). I. MELLÉKLET ÉTKEZÉSI KAZEINEK I. AZ ÉTKEZÉSI SAVKAZEINRE VONATKOZÓ ELŐÍRÁSOK a) Az összetétel lényeges elemei 1. Nedvességtartalom legfeljebb 12,0 % (m/m) 2. Tejfehérje-tartalom száraz kivonatra számítva legalább 90 % (m/m), ebből kazeintartalom legalább 95 % (m/m) 3. Tejzsírtartalom száraz kivonatra számítva legfeljebb 2,0 % (m/m) 4. Titrálható savasság, 0,1 mólos nátrium-hidroxid-oldat/gramm legfeljebb 0,27 5. Hamutartalom legfeljebb (beleértve a P2O5-t) 2,5 % (m/m) 6. Vízmenteslaktóz-tartalom legfeljebb 1 % (m/m) 7. Üledéktartalom (égett részecskék) legfeljebb 22,5 mg/25 g b) Szennyező anyagok Ólomtartalom legfeljebb 1 mg/kg c) Szennyeződések Idegen anyagok (fa-, fémrészecskék, szőr- vagy rovarrészek) 25 g-ban nem fordulnak elő d) Technológiai segédanyagok és baktériumtenyészetek i. —tejsav —sósav —kénsav —citromsav —ecetsav —ortofoszforsav ii. —savó —tejsavtermelő baktériumtenyészetek e) Érzékszervi tulajdonságok 1. Szag: idegen szagtól mentes. 2. Külső jellemzők: a fehértől a krémfehérig terjedő szín; a termék nem tartalmazhat enyhe nyomással el nem oszlatható csomókat. II. AZ ÉTKEZÉSI OLTÓS KAZEINRE VONATKOZÓ ELŐÍRÁSOK a) Az összetétel lényeges elemei 1. Nedvességtartalom legfeljebb 12 % (m/m) 2. Tejfehérje-tartalom száraz kivonatra számítva legfeljebb 84 % (m/m) ebből kazeintartalom legfeljebb 95 % (m/m) 3. Tejzsírtartalom száraz kivonatra számítva legfeljebb 2 % (m/m) 4. Hamutartalom (beleértve a P2O5-t) legfeljebb 7,50 % (m/m) 5. Vízmenteslaktóz-tartalom legfeljebb 1 % (m/m) 6. Üledéktartalom (égett részecskék) legfeljebb 22,5 mg/25 g b) Szennyező anyagok Ólomtartalom legfeljebb 1 mg/ kg c) Szennyeződések Idegen anyagok (fa-, fémrészecskék, szőr- vagy rovarrészek) 25 g-ban nem fordulnak elő d) Technológiai segédanyagok —Oltóenzim, amely teljesíti az 1332/2008/EK rendelet követelményeit; —egyéb tejalvasztó enzimek, amelyek teljesítik az 1332/2008/EK rendelet követelményeit. e) Érzékszervi tulajdonságok 1. Szag: idegen szagtól mentes. 2. Külső jellemzők: a fehértől a krémfehérig terjedő szín; a termék nem tartalmazhat enyhe nyomással el nem oszlatható csomókat. II. MELLÉKLET ÉTKEZÉSI KAZEINÁTOK AZ ÉTKEZÉSI KAZEINÁTRA VONATKOZÓ ELŐÍRÁSOK a) Az összetétel lényeges elemei 1. Nedvességtartalom legfeljebb 8 % (m/m) 2. Tejfehérjekazein-tartalom száraz kivonatra számítva legalább 88 % (m/m) 3. Tejzsírtartalom száraz kivonatra számítva legfeljebb 2,0 % (m/m) 4. Vízmenteslaktóz-tartalom legfeljebb 1,0 % (m/m) 5. pH-érték 6,0 – 8,0 6. Üledéktartalom (égett részecskék) legfeljebb 22,5 mg/25 g b) Szennyező anyagok Ólomtartalom legfeljebb 1 mg/ kg c) Szennyeződések Idegen anyagok (fa-, fémrészecskék, szőr- vagy rovarrészek) 25 g-ban nem fordulnak elő d) Technológiai segédanyagok (választható semlegesítő és pufferoló szerek) hidroxidok nátrium karbonátok kálium kalcium foszfátok ammónium citrátok magnézium e) Jellemzők 1 Szag: igen enyhe idegen íz és szag. 2. Külső jellemzők: a fehértől a krémfehérig terjedő szín; a termék nem tartalmazhat enyhe nyomással el nem oszlatható csomókat. 3. Oldhatóság desztillált vízben csaknem teljesen oldódik, a kalcium-kazeinát kivételével. III. MELLÉKLET Megfelelési táblázat A Tanács 83/417/EGK irányelve || Ezen irányelv 1. cikk || 1. és 2. cikk 2. cikk || 3. cikk 3. cikk || 4. cikk 4. cikk, (1) bekezdés || 5. cikk, (1) bekezdés 4. cikk, (2) bekezdés, első albekezdés || 5. cikk, (2) bekezdés -4. cikk, (2) bekezdés második albekezdés || 5. cikk, (3) bekezdés 5. cikk || 2. cikk, a) és b) pont - || 6. cikk, (1) bekezdés 6. cikk, (1) bekezdés || 6. cikk, (2) bekezdés 6. cikk, (2) bekezdés || 6. cikk, (3) bekezdés 7. cikk || - 8. cikk || - 9. cikk || - 10. cikk || - 11. cikk || - - || 7. cikk - || 8. cikk 12. cikk || 9. cikk - || 10. cikk - || 11. cikk 13. cikk || 12. cikk I. melléklet, I. szakasz || 2. cikk, d) és e) pont I. melléklet, II. szakasz || I. melléklet, I. szakasz I. melléklet, III. szakasz || I. melléklet, II. szakasz II. melléklet, I. szakasz || 2. cikk, f) pont II. melléklet, II. szakasz || II. melléklet - || III. melléklet